কুণাল তো আপনার অনেকদিনের বন্ধু?
বহুদিন ধরে চিনি ওকে। ওর ডিজাইন করা পোশাকও পরছি বেশ কয়েক বছর। তবে মজার বিষয় হল আমি জানতামই না ওকে নিয়ে এত হইচই হয় ফ্যাশন ইন্ডাস্ট্রিতে। যখন সকলকে বলছিলাম কুণালের শো’এ হাঁটব, সকলে কী এক্সাইটেড হয়ে গেল। দেখে ভাল লাগে যে ও এত উন্নতি করেছে।
আপনার নিজস্ব স্টাইল স্টেটমেন্ট কী রকম?
মুম্বইয়ে বড্ড গরম! এত চড়া রোদ ওঠে যে খুব বেশিক্ষণ জামা পরে থাকতে পারি না (হাসি...)! তবে আমাদের দেশে যেমন আবহাওয়া, সেই অনুযায়ী পোশাক বাছাই করা উচিত। গরমে কোনও পারিবারিক অনুষ্ঠান বা বিয়ে থাকলে এমন পোশাক পরার চেষ্টা করি যেগুলো খুব ভারী নয়, অথচ দেখতে সুন্দর। আমার মনে হয়, সেখানেই কুণালের পোশাকগুলোর ইউএসপি।
কী ধরনের পোশাক পরতে সবচেয়ে পছন্দ করেন?
মুড অনুযায়ী পোশাক পরি। রোজ একরকম সাজতে কার ভাল লাগে! তবে নেহরু জ্যাকেট আমার ফেভারিট। একটা সময় শুধু নেহরু জ্যাকেট পরতাম। এমনকী, ছেঁড়া ডেনিমের সঙ্গেও পরেছি (হাসি...)।
তার মানে ভারতীয় পোশাক পরতে বেশি পছন্দ করেন?
আই লাভ ওয়্যারিং ইন্ডিয়ান। কিন্তু পরার অত সুযোগ পাই না। আমার আগামী ছবি ‘বদ্রীনাথ কি দুলহনিয়া’য় প্রচুর সুযোগ পেয়েছি ভারতীয় পোশাক পরার। চুটিয়ে উপভোগ করেছি।
‘বদলাপুর’ বাদে আপনার বাকি সব ছবিই বাণিজ্যিক মসালা ছবি। সচেতন ভাবেই কি ছবি বাছাই করছেন?
হ্যাঁ। ভাবনাচিন্তা করেই বলিউডি মসালা ছবি বাছি। দিনের শেষে সকলেই চায়, তার ছবির ভাল ব্যবসা হোক। তবে বাণিজ্যিক ছবি বলতে আমি মসালা ছবি বুঝি না। আমি শুধু দেখি, আমার ছবিটা বিহার বা উত্তরপ্রদেশের লোকে দেখতে পারেন কি না। মুম্বইয়ে থেকে আমরা চারপাশের গ্ল্যামারে এত হারিয়ে যাই, যে অনেক সময় বাকি দেশের রুচির সম্পর্কে কোনও ধারণা তৈরি হয় না। দেশের সব প্রান্তের দর্শক উপভোগ করবেন, এমন ছবির অংশ হতে চাই। এই কাজটা আমির, শাহরুখ, সলমন খুব ভাল পারে। তারা এমন ছবি বানায় যেটা সকলে দেখতে পছন্দ করেন। অক্ষয় কুমার বা হৃতিক রোশনও তাই। আমিও সেই চেষ্টা করছি।
কিন্তু ‘বদলাপুর’এর জন্য বেশ প্রশংসা পেয়েছিলেন। ওই জঁরের ছবিতে আর কাজ করবেন না?
নিশ্চয়ই করব। চেষ্টাও চালাচ্ছি। এ বছরের শেষে বোধহয় আপনাদের একটা সারপ্রাইজ দিতে পারব।
‘জুড়ওয়া টু’ও তো রয়েছে এ বছর?
সলমন খানের কোনও সফল ছবির ফ্র্যাঞ্চাইজিতে কাজ করা খুবই কঠিন। ওই ছবির ব্যাপারে যা-ই বলি, কম হবে। বোধহয়, যা-ই করি, সেটাও কম পড়বে। তাই সে সব মাথা থেকে বার করে নিজের মতো কাজ করতে চাই। চেষ্টা করছি এমন দু’টো চরিত্র তুলে ধরার যা দর্শকের পছন্দ হবে।